Джэгугъуих хъуауэ темыкIуэфхэр
«Химки» (Химки) — «Спартак-Налшык» (Налшык) — 2:0 (0:0). Химки. «Родина» стадион. Жэпуэгъуэм и 15-м. ЦIыху 660-рэ еплъащ.
Казаев Ян (№10) япэ топыр къытхудегъэкI
Судьяхэр Турбин, Болотенков, Шаламберидзе (псори Мэзкуу щыщщ).
«Химки»: Исупов, Малание (Петрусев, 46), Чернышов, Заикэ, Лапин, Шумских, Казаев (Гащенков, 77), Губерац, Тюнин, Галешич (Кузьмичёв, 72), Сикорски (Дворников, 69).
«Спартак-Налшык»: Антипов, Семёнов (Кузнецов, 46), Мэкъуауэ, Дашаев, Мурачёв, Каркаев (Войнов, 66), Крамаренкэ (Ахриев, 76), Дроздов (Марченкэ, 72), Багъэтыр, Мухьэммэд, Ахъядов.
Топхэр дагъэкIащ: Казаевым, 51 (1:0). Сикорски, 67 (2:0).
Дагъуэ къыхуащIащ: Семёновым, Дашаевым, Багъэтырым.
ЩытыкIэ хьэлъэм къихутащ «Спартак-Налшыкыр». Джэгугъуих хъуауэ абы текIуэныгъэм и IэфIагъыр зыхищIакъым икIи турнир таблицэм хэпщIыкIыу къыщекIуэтэхащ. Мазэрэ ныкъуэм щIигъуащ ди щIалэхэр я хьэрхуэрэгъухэм зэремыфIэкIыф-рэ, адэкIи фIы гуэрхэр къащыпэплъэу гугъэ уэзыгъэщIын гуэрхэри я джэгукIэм хэплъагъуэркъым. Псом хуэмыдэу узыгъэпIейтейщ ди гъуащхьауэхэм я Iуэхур. Абыхэм нэхъ мащIэрэ къыхэжаныкIа япэ дивизионым хэткъым. ЗэрыгурыIуэгъуэщи, топ думыгъэкIауэ текIуэныгъи къыпхуэхьынукъым.
Щэбэт махуэм Химки къалэм щрагъэкIуэкIа зэIущIэми куэдкIэ дыщыгугъыртэкъым. Пасэу фэбжь зыгъуэтахэу Гъурф Азэмэт, ЛIуп Ислъам, Бажэ Амир, Тебэрды Тимур сымэ къищынэмыщIауэ, абы хэтыфынутэкъым судьяхэм дагъуэу къыхуащIахэр плIым нэзыгъэса Гугуев Магомеди. Арати, гъуащхьауэншэу «Спартак-Налшыкыр» къэнащ. ГугъапIэр Грознэ и «Тэрчым» бэджэнду къарита Ахъядов Аптит. Ди жагъуэ зэрыхъунщи, шэшэн щIалэщIэр «Химки»-м и гуащхьэхъумэхэм япэлъэщакъым икIи зыкIи къыхэжаныкIыфакъым.
Джэгум и щIэдзэкIэм къыпщигъэхъунут налшыкдэсхэм хэгъэрейхэр хагъэзыхьыну. Апхуэдэу екIуэкIащ зэIущIэм и япэ Iыхьэр. Ди щIалэхэм топыр нэхъыбэрэ яIыгът, ебгъэрыкIуэныгъэхэр къызэрагъэпэщырт, арщхьэкIэ топ дэгъэкIыным Iуэхур щынэблагъэкIэ псори къызэтекъутэжырт. ЖыпIэну ирикъунщ япэ дакъикъэ 45-м «Спартак-Налшыкыр» зэ закъуэ фIэкIа гъуэм зэремыуэфар. Абы щыгъуэми Багъэтыр Альберт иутIыпща топыр зыхуеям жыжьэуи хуэзакъым.
Загъэпсэхуу къихьэжа иужькIэ хэгъэрейхэм зэуэзэпсэу зыкъызэкъуахащ. Абыхэм къагурыIуащ хьэщIэхэр иджыпстукIэ зэрылъэрымыхьыр икIи ерыщу къебгъэрыкIуэ хъуащ. ЗэрыщIадзэжрэ дакъикъитху дэкIауэ арат «Химки»-р япэ щищам.
Топ къызэрыхудагъэкIам хуэфэщэн жэуап ди щIалэхэм яхуетакъым. Уеблэмэ мыгувэу етIуанэуи я гъуэр къыхагъэщIащ. Абы иужькIэ гурыIуэгъуэ хъуащ «Спартак-Налшыкым» мы зэIущIэр къызэрыригъэлын къару зэрыкъуэмылъыр. Апхуэдэуи къыщIэкIащ. Махуищ ипэкIэ Мэзкуу и «Дина-мо»-р зытезымыгъэкIуа (0:0) «Химки»-м джэгум и кIэухыр нэхъ жану иригъэкIуэкIащ, тхьэмахуэкIэ зызыгъэпсэхуа налшыкдэсхэм нэхърэ икIи 2:0-у хьэщIэхэм ефIэкIыфащ. Абы ипкъ иткIэ командэхэр я увыпIэхэмкIэ зэхъуэжащ: иджы «Спартак-Налшыкыр» епщыкIутхуанэщ, «Химки»-р — епщыкIутIанэщ.
Щэбэт кIуам япэ дивизионым щызэхэта зэIущIэхэм къахэгъэщхьэхукIыпхъэщ Воронеж щы-Iар. Абы ерыщу щызэпэщIэуват зэхьэзэхуэм пашэныгъэр щызыIыгъ «Динамо»-мрэ ещанэ увыпIэм зыщызыгъэбыда «Факел»-мрэ. А зэIущIэм хэгъэрейхэр щытекIуэри пашэхэм гъунэгъу къахуэхъуащ, ауэ абы и екIуэкIыкIар щагъэгъупщэжащ я командэм дэщIыну Мэзкуу икIахэм. Джэгум щIимыдзэ щIыкIи ар щекIуэкIми ахэр хэгъэрейхэм гуащIэу езэуащ икIи Iуэхур хабзэхъумэ IэнатIэхэм я деж нагъэсащ. КърикIуэнур махуэ гъунэгъухэм наIуэ хъунущ.
Иджы щыгъуазэ фыхуэтщIынщ япэ дивизионым иужьу щызэхэта зэIущIэхэм къарикIуа бжыгъэхэм. Мис ахэр: «Тосно» (Ленинград область) — «Нефтехимик» (Нижнекамск) — 4:2, «Кубань» (Краснодар) — «Балтика» (Калининград) — 1:1, «Мордовия» (Саранск) — «Зенит-2» (Санкт-Петербург) — 2:2, «Сибирь» (Новосибирск) — «Волгарь» (Астрахань) — 2:0, «Шинник» (Ярославль) — «Тюмень» (Тюмень) — 0:0, «СКА-Хабаровск» (Хабаровск) — «Луч-Энергия» (Владивосток) — 0:1, «Сокол» (Саратов) — «Енисей» (Красноярск) — 0:3, «Факел» (Воронеж) — «Динамо» (Мэзкуу) — 2:1, «Тамбов» (Тамбов) — «Спартак-2» (Мэзкуу) — 1:0.
КъыкIэлъыкIуэ джэгугъуэр Урысей Федерацэм футболымкIэ и япэ дивизионым жэпуэгъуэм и 22-м щызэхэтынущ. А махуэм «Спартак-Налшыкым» къригъэблэгъэнущ Новосибирск и «Сибирь» командэр.
Жыласэ Заурбэч.
